Михаил Ломоносов
Утринно размишление за Божието величество

Превод от руски: Петър Велчев, 2008

chitanka.info

Утринно размишление за Божието величество[0]

Отново дневното светило

разпръсна над света зари,

делата божии разкрило.

Дух мой, възторжено се взри!

И виж — от първите лъчи

Творецът вече си личи!

Да можехме да се издигнем

високо в ясния простор

и чак до слънцето да стигнем

с несъвършения си взор,

бихме съзрели — разпрострян,

безбрежен, огнен океан.

Вълни от пламък там връхлитат

и не намират брегове;

там вихри огнени се сплитат,

сражавайки се векове,

там врящи дъждове шумят,

скали, като вода, кипят.

Но страховитата грамада

пред Теб е само куп искри,

а ти, о, Боже, си лампада

и вековечно тя гори

над дните наши и дела,

каквито Ти ги пожела!

От мрака зъл се отърваха

поля, морета, дървеса

и пред очите ни изгряха,

о, Боже, твоите чудеса.

И всяка плът нададе вик:

„Какъв първотворец велик!“

Неща привични, всеизвестни

е озарил денят, а Ти

със своя взор проникваш в бездни,

където вечността блести.

И тя обзема ни така,

че няма място за тъга.

Творецо! Моля те, прости ми,

че още в мрака се моря, —

премъдра светлина прати ми

и научи ме да творя,

а като гледам всяка твар,

да славя Теб, безсмъртен цар.

1743

[0] Михаил Ломоносов е учен-естествоизпитател, философ, инженер, поет, филолог и реформатор на руското стихосложение. Той не само изследва природните явления, но ги описва и в стихове — за северното сияние, за образуването на металите, за ползата от стъклото и пр. Много преди хората да се заемат с изучаването на слънчевите петна и да узнаят за бурите, бушуващи върху слънчевата повърхност, той вече описва тези процеси в стихотворението си „Утринно размишление за Божието величество“. Науката прави това едва в края на XIX в. Стихотворението добива широка популярност още приживе на Ломоносов, а по-късно се разпространява и в чужбина — преведено е на френски и на немски език. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.